text: Ny SF-formand i Region Syddanmark
  08 april 2013 kl. 04.41
  SF Region Syddanmark har fået ny formand. Det blev den 35-årige fredericianer Allan Søgaard-Andersen, som enstemmigt blev valgt som formand, ved SF-Syddanmarks årsmøde i Fredericia i weekenden.
  Karsten Hønge (Odense og tidligere MF for SF), der har været formand indtil i dag, er blevet valgt som spidskandidat for SF til valget til regionsrådet i Region Syddanmark. Derfor ønskede han ikke at genopstille som formand.
  Allan Søgaard-Andersen var indtil i dag næstformand i regionsbestyrelsen i SF-Syddanmark.
  Allan Søgaard-Andersen er til daglig afdelingsleder på en folkeskole i Vejen Kommune, og er gift med tidligere MF for SF, Malene Søgaard-Andersen, og far til en søn på 5 år.
  - Valgkampen til regionsrådet er absolut den største opgave for den nye bestyrelse. Det er vigtigt, at SF arbejder for et nyt flertal i regionsrådet i Region Syddanmark, hvor røde og grønne fingeraftryk bliver prioriteret, siger Allan Søgaard-Andersen.
  